b"\n_START_ARTICLE_\nPol\xc2\xb7linitzador\n_START_PARAGRAPH_\nUn pol\xc2\xb7linitzador \xc3\xa9s un vector animal (agent bi\xc3\xb2tic) que trasllada pol\xc2\xb7len de l'antera (\xc3\xb2rgan mascul\xc3\xad de la flor) a l'estigma (\xc3\xb2rgan femen\xc3\xad) permetent que s'efectu\xc3\xaf la uni\xc3\xb3 del g\xc3\xa0meta masculina en el gra de pol\xc2\xb7len amb el g\xc3\xa0meta femen\xc3\xad de l'\xc3\xb2vul, proc\xc3\xa9s conegut com a fertilitzaci\xc3\xb3 o sing\xc3\xa0mia._NEWLINE_La morfologia i estructura de les flors i altres parts de les plantes determinen el tipus de pol\xc2\xb7linitzador que atrauen. Aquestes caracter\xc3\xadstiques s\xc3\xb3n per exemple la mida total de la flor, la fond\xc3\xa0ria i amplada de la corol\xc2\xb7la, el color, incloent els patrons anomenats guies de n\xc3\xa8ctar, que s\xc3\xb3n visibles nom\xc3\xa9s en la llum ultraviolada, l'olor, la quantitat de n\xc3\xa8ctar, etc. Per exemple els ocells visiten flors vermelles amb tubs llargs i estrets i amb molt de n\xc3\xa8ctar, per\xc3\xb2 no s\xc3\xb3n tan atrets per les flors amples amb molt de pol\xc2\xb7len i poc n\xc3\xa8ctar els quals atrauen els cole\xc3\xb2pters.\n_START_SECTION_\n\xc3\x80pids\n_START_PARAGRAPH_\nDiferents tipus d'abelles s\xc3\xb3n els pol\xc2\xb7linitzadors m\xc3\xa9s reconeguts. Les abelles s\xc3\xb3n piloses i porten una c\xc3\xa0rrega electroest\xc3\xa0tica, les dues coses fan que el pol\xc2\xb7len s'hi adherixi, per\xc3\xb2 a m\xc3\xa9s compten amb estructures al cos que les ajuden a portar pol\xc2\xb7len coneguda com a corb\xc3\xadcula. Els \xc3\xa0pids Euglossini pol\xc2\xb7linitzen les orqu\xc3\xaddies, per\xc3\xb2 s\xc3\xb3n mascles els que recullen olors florals m\xc3\xa9s que no pas el pol\xc2\xb7len, les femelles de les Euglossini fan de pol\xc2\xb7linitzadores d'altres flors que no s\xc3\xb3n orqu\xc3\xaddies. Les abelles eusocials, com ho s\xc3\xb3n les abelles de la mel, necessiten fonts de pol\xc2\xb7len abundants per a poder-se multiplicar.\n_START_SECTION_\nAbelles de la mel\n_START_PARAGRAPH_\nL'abella de la mel es despla\xc3\xa7a de flor a flor recollint-ne n\xc3\xa8ctar (que m\xc3\xa9s tard es convertir\xc3\xa0 en mel) i grans de pol\xc2\xb7len. Les abelles recullen el pol\xc2\xb7len per fregament de les anteres de les flors. El pol\xc2\xb7len es recull en les potes posteriors en l'estructura del cistell per al pol\xc2\xb7len (corb\xc3\xadcula). La pol\xc2\xb7linitzaci\xc3\xb3 ocorre perqu\xc3\xa8 alguns dels grans de pol\xc2\xb7len van a parar a l'estigma de les flors. _NEWLINE_El n\xc3\xa8ctar proporciona un aliment molt energ\xc3\xa8tic i el pol\xc2\xb7len sobretot la prote\xc3\xafna. Una abella que deliberadament recull pol\xc2\xb7len \xc3\xa9s fins a 10 vegades m\xc3\xa9s efectiva en la pol\xc2\xb7linitzaci\xc3\xb3 que una que principalment reculli n\xc3\xa8ctar i nom\xc3\xa9s de forma no intencionada reculli pol\xc2\xb7len. _NEWLINE_A m\xc3\xa9s de les abelles de la mel comercialment s'utilitzen altres himen\xc3\xb2pters pol\xc2\xb7linitzadors com els borinots (especialment sota hivernacles) o les abelles talladores de fulles (Megachile) en l'alfals (per a obteni-ne la llavor).\n_START_SECTION_\nAltres insectes\n_START_PARAGRAPH_\nEls lepid\xc3\xb2pters (papallones i les arnes) tamb\xc3\xa9 s\xc3\xb3n pol\xc2\xb7linitzadors en menor grau. S\xc3\xb3n importants sobretot en flors silvestres i en el cas de la planta del tabac. _NEWLINE_Molts altres insectes fan de pol\xc2\xb7linitzadors. Les vespes (especialment les fam\xc3\xadlies Sphecidae i Vespidae), Bombyliidae i Syrphidae s\xc3\xb3n importants pol\xc2\xb7linitzadors d'algunes plantes. Els cole\xc3\xb2pters, mosquits i fins i tot els trips o les formigues de vegades poden pol\xc2\xb7linitzar les flors. La mosca de l'ampolla verda o mosques de la carronya s\xc3\xb3n importants per algunes flors especialment per a les que exsuden una olor f\xc3\xa8tida. Alguns Bactrocera mascle s\xc3\xb3n els pol\xc2\xb7linitzadors exclusius d'orqu\xc3\xaddies silvestres Bulbophyllum. Alguns d\xc3\xadpters poden ser els principals pol\xc2\xb7linitzadors en zones de gran altitud mentre que el g\xc3\xa8nere de borinots Bombus s\xc3\xb3n els principals pol\xc2\xb7linitzadors entre els Apoidea, en les zones alpines o en el l\xc3\xadmit arbori o per sobre. Altres ordres d'insectes nom\xc3\xa9s s\xc3\xb3n pol\xc2\xb7linitzadors rarament i accidentalment com els hem\xc3\xadpters Anthocoridae, Miridae)\n_START_SECTION_\nVertebrats\n_START_PARAGRAPH_\nEls ratpenats (quir\xc3\xb2pters) s\xc3\xb3n pol\xc2\xb7linitzadors importants en algunes plantes de la flora tropical. Els ocells, particularment els colibr\xc3\xads, menjadors de mel (honeyeaters) i ocells del sol (sunbirds) tamb\xc3\xa9 fan molta pol\xc2\xb7linitzaci\xc3\xb3 especialment en flors de tub profund. Alteres vertebrats com els simis, l\xc3\xa8murs, p\xc3\xb2ssums rosegadors i llangardaixos tamb\xc3\xa9 s'ha comporvat que pol\xc2\xb7linitzen algunes plantes._NEWLINE_Els humans tamb\xc3\xa9 poden ser pol\xc2\xb7linitzadors, ja que en alguns casos les plantes es pol\xc2\xb7linitzen a m\xc3\xa0 per exemple en les hibridacions intencionades per a aconseguir una l\xc3\xadnia gen\xc3\xa8ticament pura o des de temps molt antics en el cas de les palmeres datileres. En el cas modern la pol\xc2\xb7linitzaci\xc3\xb3 es fa fent servir un pinzell (t\xc3\xadpicament de p\xc3\xa8l de dromedari) o un tros de fibra de cot\xc3\xb3, tamb\xc3\xa9 en el cas de la flor de la tomaquera, que s'autopol\xc2\xb7linitza, es pot utilitzar un sacsejador o vibrador encara que els borinots s\xc3\xb3n m\xc3\xa9s efectius en aquesta tasca.\n_START_SECTION_\nDeclivi dels pol\xc2\xb7linitzadors\n_START_PARAGRAPH_\nL'any 1999 la Convenci\xc3\xb3 sobre la Diversitat Biol\xc3\xb2gica de S\xc3\xa3o Paulo va fer una Declaraci\xc3\xb3 sobre els Pol\xc2\xb7linitzadors, reconeixent el paper cr\xc3\xadtic de les esp\xc3\xa8cies pol\xc2\xb7linitzadores en mantenir la productivitat terrestre i en la superviv\xc3\xa8ncia davant el canvi antropog\xc3\xa8nic. Actualment es considera que els pol\xc2\xb7linitzadors estan en declivi, algunes esp\xc3\xa8cies com Bombus franklini que estaven en la llista vermella, ara estan ja en perill d'extinci\xc3\xb3. El declivi en la salut i les poblacions dels pol\xc2\xb7linitzadors s\xc3\xb3n una amena\xc3\xa7a a la integritat de la biodiversitat i a l'alimentaci\xc3\xb3. Com a m\xc3\xadnim el 80% de les esp\xc3\xa8cies cultivades requereixen la pol\xc2\xb7linitzaci\xc3\xb3."